Сябры  
*Ядвіга Бяганская*

Міхась і Толік жылі на адной вуліцы, але не ведалі адзін аднаго. Пазнаёміліся яны першага верасня, калі прыйшлі вучыцца ў школу. Пазнаёміліся і пасябравалі. Цяпер яны ходзяць у першы клас «А», сядзяць за адной партай і дня адзін без аднаго не могуць пражыць. Усё ў іх агульнае — і снеданне, і алоўкі, і пластылін, і цацкі. Усім яны дзеляцца, нічога адзін аднаму не шкадуюць.

Калі мама, выпраўляючы Міхася ў школу, дае яму снеданне, ён заўсёды пытае:

— А пра Толіка ты не забылася?

— Не забылася, не забылася, — усміхаецца мама.

Toe самае гаворыць сваёй маме і Толік.

— Міхась і Толік — добрыя сябры, — кажа настаўніца, і ніхто не пярэчыць ёй, бо ўсе бачаць, што Толік і Міхась адзін за аднаго гатовы ў агонь і ў валу пайсці.

Паставіла неяк настаўніца Міхасю двойку за тое, што ён неахайна хатняе заданне выканаў, дык Толік падышоў да яе, падаў свой сшытак і кажа:

— Калі вы Міхасю двойку паставілі — стаўце і мне.

— А навошта ж табе? — смяецца настаўніца. — Ты ж стараўся, напісаў чыста, правільна.

— Усё роўна пастаўце.

Аднаго разу Толік не прыйшоў у школу, і Міхась сядзеў за сваёй партай сумны-сумны. Нават любімыя цукеркі «Тузік» здаваліся яму зусім не смачнымі, і вінаград таксама.

Адзін урок прайшоў — няма Толіка, другі прайшоў — няма, а пасля трэцяга Міхась не вытрымаў, сабраў паціху свае кніжкі, выйшаў са школы і пабег да сябра.

— А дзе ж Міхась? — запытала настаўніца на апошнім уроку.

Паглядзелі дзеці, і сапраўды няма Міхася, парта пустая.

— Мусіць, да Толіка пабег, — сказаў нехта.

Нічога не сказала настаўніца, толькі галавой паківала. Хіба ж можна без дазволу настаўніцы пакідаць школу.

А Міхась тым часам прыйшоў да Толіка, а той ляжыць у пасцелі. Горла ў яго завязана, галава баліць.

— Ну, сынок, давай піць лякарства, — кажа мама, падыходзячы да ложка.

— Ой, мамачка, яно ж такое горкае, — ледзь не плача Толік.

— Пі, пі, сынок, а то доўга будзеш хварэць і школа па табе засумуе.

Толік і сам сумуе па школе. Усяго толькі адзін дзень ляжыць у ложку, а ўжо не можа дачакацца, калі пойдзе ў свой першы клас. Цікава ў школе, весела.

— Давай вып’ем гэта горкае лякарства разам: палову я, а палову ты, — шапнуў Міхась, калі мама наліла ў шкляначку нейкай жоўтай вадкасці і адышла ад ложка.

— Давай, — згаджаецца Толік.

Лякарства і сапраўды вельмі горкае, але Міхась церпіць і выгляду не падае, што піць яго гідка.

— Ну, а цяпер ты, — адпіўшы палову, кажа ён сябру. — Яно не такое ўжо і горкае, пі ды папраўляйся хутчэй.

Толік крывіцца, заплюшчвае вочы і падносіць да рота шклянку. Лякарства і сапраўды здаецца яму менш горкім. Ён здзіўлена глядзіць на Міхася, усміхаецца і гаворыць:

— Мусіць, я таму і захварэў, што ўчора ўсю порцыю марожанага сам з’еў, цябе не пачакаў.